b'\n_START_ARTICLE_\nKonrad Krafft von Dellmensingen\n_START_SECTION_\nMladost\n_START_PARAGRAPH_\nRojen je bil v dru\xc5\xbeini iz ni\xc5\xbejega bavarskega plemstva. Avgusta 1881 je kot oficirski kandidat vstopil v bavarsko kraljevo vojsko in decembra 1883 dobil \xc4\x8din podporo\xc4\x8dnika. Po kon\xc4\x8danem \xc5\xa1olanju na bavarski voja\xc5\xa1ki akademiji je postal \xc5\xa1tabni oficir in slu\xc5\xbeil v raznih enotah bavarske armade. 17. novembra 1902 se je na Dunaju poro\xc4\x8dil s Heleno Z\xc3\xb6hrer, s katero je imel dva sinova in h\xc4\x8derko._NEWLINE_Do prve svetovne vojne je slu\xc5\xbeboval kot poveljnik in \xc5\xa1tabni oficir raznih enot, dokler ni 1. oktobra 1912 postal na\xc4\x8delnik general\xc5\xa1taba bavarske kraljeve armade. Na tem polo\xc5\xbeaju je ostal do za\xc4\x8detka prve svetovne vojna avgusta 1914.\n_START_SECTION_\nPrva svetovna vojna\n_START_PARAGRAPH_\nKo se je leta 1914 za\xc4\x8dela voja\xc5\xa1ka mobilizacija, je kot generalmajor postal na\xc4\x8delnik general\xc5\xa1taba nem\xc5\xa1ke 6. armade. Udele\xc5\xbeil se je bitk na francoski in belgijski meji (14.-24. avgust 1914) in bitk med kasnej\xc5\xa1im prodiranjem nem\xc5\xa1ke vojske proti Atlantiku septembra in oktobra 1914. 27. maja 1915 je napredoval v generalpodpolkovnika in kmalu zatem prevzel poveljstvo novoustanovljene gorske divizije Alpenkorps. Diviziji, ki se je bojevala na italijanski fronti, pri Verdunu in med invazijo v Srbijo in Romunijo, je poveljeval do februarja 1917. Za svoje zasluge je 13. septembra 1916 dobil najvi\xc5\xa1je prusko voja\xc5\xa1ko odlikovanje, red Pour le M\xc3\xa9rite, 11. decembra 1916 pa \xc5\xa1e red Pour le M\xc3\xa9rite s hrastovimi listi. Poleg pruskih odlikovanj je dobil tudi visoka bavarska odlikovanja, odlikovanja drugih nem\xc5\xa1kih dr\xc5\xbeav, Avstro-Ogrske in Otomanskega cesarstva._NEWLINE_1. marca 1917 je postal na\xc4\x8delnik general\xc5\xa1taba armadne skupine\xc2\xa0\xc2\xbbVojvoda Albrecht W\xc3\xbcrttember\xc5\xa1ki\xc2\xab, kjer je ostal do 9. septembra 1917. 11. septembra 1917 je prejel Komandantski kri\xc5\xbeec za zasluge W\xc3\xbcrttember\xc5\xa1kega voja\xc5\xa1kega reda, ki je bil najvi\xc5\xa1je w\xc3\xbcrttember\xc5\xa1ko voja\xc5\xa1ko odlikovanje. Postal je na\xc4\x8delnik general\xc5\xa1taba 14. armade, kateri je poveljeval Otto von Below, in sodeloval pri izdelavi na\xc4\x8drtov za izjemno uspe\xc5\xa1no bitko pri Kobaridu. 24. oktobra 1917 je zato dobil najvi\xc5\xa1je bavarsko voja\xc5\xa1ko odlikovanje - Veliki kri\xc5\xbeec voja\xc5\xa1kega reda Maxa Josefa._NEWLINE_2. februarja 1918 je bila 14. armada v Italiji razpu\xc5\xa1\xc4\x8dena, zato je armadni \xc5\xa1tab pod poveljstvom Otta von Belowa prevzel poveljstvo 17. armade, ki je bila ustanovljena za spomladansko ofenzivo v Franciji. V pripravah na ofenzivo je sodeloval tudi Konrad Krafft von Dellmensingen. Za zasluge pri pripravah je napredoval v generala topni\xc5\xa1tva in prevzel poveljstvo 2. bavarskega armadnega korpusa. Korpusu je poveljeval od 18. aprila 1918, med nem\xc5\xa1ko spomladansko ofenzivo in obrambnih bitkah, ki so sledile do konca vojne.\n_START_SECTION_\nObdobje po vojni\n_START_PARAGRAPH_\nKonrad Krafft von Dellmensingen je bil decembra 1918 upokojen. Po vojni je bil aktiven v bavarskih monarhisti\xc4\x8dhih politi\xc4\x8dnih krogih, ki so zahtevali obnovitev monarhije. Leta 1920 je sodeloval pri pripravi uradne zgodovine bavarske armade v prvi svetovni vojni._NEWLINE_Leta 1937 so po njem imenovali voja\xc5\xa1ki kompleks v Garmisch-Partenkirchenu - \xc2\xa0\xc2\xbbKrafft-von-Dellmensingen-Kaserne\xc2\xab, ki ga je leta 1945 prevzela vojska ZDA. Voja\xc5\xa1nica je zdaj del Evropskega centra za varnostne \xc5\xa1tudije George C. Marshall._NEWLINE_Konrad Krafft von Dellmensingen je umrl 21. februarja 1953 v Seeshauptu v Gornji Bavarski.'